Dobra hidroizolacija temeljne plošče je zelo pomembna, da preprečite vdor talne vode v objekt. Ne pozabite, da je del pod stavbo in zasuti del hiše po končani gradnji nedostopen. Zato bodite pozorni, da hidroizolacijski ovoj ne bo nikjer prekinjen, ker bi to pomenilo prosto pot prodoru vlage pod konstrukcijo objekta in nad njo. Posledice nepravilne izvedbe hidroizolacije vas bodo tako spremljale vsa nadaljnja leta, kar se bo močno poznalo na kvaliteti bivanja v objektu.
Ne glede na višino podtalnice morajo biti vsi temelji dobro zaščiteni s hidroizolacijo. Temelji so lahko pod kritično točko maksimalne višine podtalnice, temeljna plošča pa mora biti izvedena nad to točko. Hidroizolacija poteka pod celotno temeljno ploščo, nad temelji in nad podložnim betonom. Najbolj smiselno jo je izvesti med dvema slojema toplotne izolacije, saj se s tem zmanjša direktna obremenitev teže stavbe na hidroizolacijo.
HIDROIZOLACIJA POD TEMELJNO PLOŠČO JE PRECEJ BOLJŠA REŠITEV OD HIDROIZOLACIJE NAD NJO, KER SE NAHAJA NA ZUNANJI STRANI TEMELJNE PLOŠČE IN JE TAKO ZAŠČITENA PRED VODO IN VLAGO.
Hidroizolacija nad temeljno ploščo se običajno izvaja pri zastarelem pasovnem temeljenju. Stene objekta je potrebno z jeklenimi elementi povezati s temelji, to pa lahko pomeni preboj hidroizolacije na temeljni plošči. Voda in vlaga lahko tako prosto prehajata v hišo in povzročata škodo na zidovih in opremi.
Najpogostejša napaka pri izvedbi hidroizolacije je nepravilno izveden spoj horizontalne in vertikalne hidroizolacije. Dogaja se, da sta obe izolaciji na pravokotnem spoju slabo spojeni, ali pa sploh nista. Podobna težava se pojavlja pri konstrukcijskih in instalacijskih prebojih temeljne plošče pri uporabi toplotne izolacije iz ekstrudiranega polistirena, če izhodi iz plošče niso dovolj kompaktno zatesnjeni. Pri uporabi penjenega stekla se temu izognemo, saj cevi preprosto zasujemo in speljemo skozi podložni beton.
Hidroizolacijo je potrebno primerno zaščititi pred poškodbami, ki lahko nastanejo ob zasipanju terena oziroma pri kasnejših premikih zemljine okoli objekta. Temelje je potrebno zaščititi tudi z izgradnjo drenažne plasti, ki omogoča prost pretok talne vode pod tlemi in okrog objekta.